**Strigăt**

*Naty Ela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sufletul mi s-a desprins din colţul lui de cer

şi îşi balansează fantomatic esenţa spirituală…

nu vrea şi nu mai poate să accepte

lipsa certitudinii,

în relaţia sumară cu timpul invariabil,

când logica îi doineşte jalea existenţială

cu o răceală ce îi construieşte igluul

prea aproape de cuvintele ce învăluie în ceaţă

faptele, care grăiesc contra vântului

adiat în şoaptele dulci-amare

ale celui ce i s-a dăruit totul…

un tot imperfect ce oscilează

între realul unui azi şi irealul unui acum şi aici

şi se zbate în lanţul unei dureri

perpetue şi amăgitoare,

ce-şi conjură fericirea printre glasuri de îngeri.